Záróbeszámoló

***Földrajz- és Földtudományi szakterületi koordinátor beszámolója
Laza Dániel***

*2017. 02. 14. – 2017. 05. 02.*

**Időrendi bontás:**

2017.02.20. Szakterületi Csoportülés
2017.02.23. Mentorrendszer bevonó
2017.03.06. Szakterületi Csoportülés
2017.03.07. Küldöttgyűlés
2017.03.14. Szakterületi bevonó
2017.03.15. FF Mentorkirándulás
2017.03.20-22. VII. Országos Geográfus Találkozó
2017.03.21. FFI IT ülés
2017.03.31. Földes Felező
2017.04.03. Választmány
2017.04.04. Küldöttgyűlés
2017.04.11. FFI IT ülés
2017.04.19. Szakterületi Csoportülés
2017.04.24. Választmány
2017.04.25. Mentorszóbeli
2017.05.02-05- Lágymányosi Eötvös Napok – Geosátor

**SzaCs:**

A félév eleji SzaCsok témája a geográfus találkozó volt. Itt terveztük meg részletesen a 3 nap eseményeit, programjait, kijelöltük a felelősöket. Az áprilisi ülés témája a LEN tervezése volt, ötleteltünk milyen programok legyenek és hogy milyen legyen a Geosátor arculata.

**Mentorrendszer:**

A mentorfelelősök kiválasztása után, rögtön hozzáláttunk a mentorjelöltek felkészítéséhez az írásbeli vizsgára. Közben külön kirándulásokat, csapatépítéseket is szerveztünk, hogy mi megismerjük őket és ők is egymást, hiszen a két szakról nagyon sokan jelentkeztek. Földtudományi alapszakról a 12 jelöltből választottunk ki 8-at, várakozásnak megfelelően jól megnehezítették a dolgunkat. Azonban a földrajz alapszak kicsit problémás eset. Az írásbelin csak 5 embernek sikerült átmennie, majd az utójelentkezés alkalmával még egy embernek sikerült bejutnia a jelöltek közé. Sajnos ezért le kellett vinnünk a keretet az eredeti 8-ról 6-ra. A jelöltek közül 5 teljesítette sikeresen a szóbelit és került kiválasztásra, a fennmaradó 6. helyre egy külön eljárás keretében választjuk ki a megfelelő személyt. A mentorhétvége miatt már mindenki izgatott, nagyon várják a kiválasztottak, hogy ők is bemutatkozhassanak és megismerjék mentortársaikat is.

**FFI IT ülés:**

Az Intézeti Tanács ülések túlnyomó részt az új tantervek tárgyalásáról szóltak. Sok egyeztetés után sikerült összeállítani egy, a jelenleginél sokkal jobb és érdekesebb tantervet. A kurzusok egy része teljesen új, ezekhez egy nagyon jó tematikát kell kidolgozni. Reményeink szerint ez megakadályozza a magas lemorzsolódást, illetve csökkenti azoknak a hallgatók számát, akik a képzésre ráunva hagyják el egyetemünket.

**VII. Országos Geográfus Találkozó:**

Idén az ELTE látta vendégül az ország neves geográfus műhelyeinek hallgatóit. A PTE-ről, a DE-ről, a SZTE-ről és a Miskolci Egyetemről összesen 37-en érkeztek, persze ezt a számot jelentősen kibővítették az ELTE-s hallgatók. A három nap alatt nem csak workshoppokon és szakmai előadásokon vehettek részt az emberek, hanem megannyi kiránduláson is, többek között a kőbányai víztározóba nyerhettek betekintést, vagy egy városismereti túrán ismerhették meg Budapestet. Pályázat segítségével sikerült megoldani vendégeink ellátását. Habár hónapokon át ment a tervezés, sajnos nem minden alakult a tervek szerint. Az előző beszámolómban kifejtettem a pályázattal való gondokat. A 3 nap alatt rajtunk kívül álló okokból bekövetkező „bakikat” azonban sikeresen elhárítottuk és fantasztikus élményekkel távoztak a hallgatók.

**Lágymányosi Eötvös Napok – Geosátor**

Az eddigi évektől eltérően idén a Geosátor nem a B épület sarkánál lesz, hanem az északi épület mellett. A szabályzat szerint ugyanis nem lehet bevinni alkoholos italt az elkerített részre. Nyilvánvalóan így muszáj volt új helyszínt találni, de a tárgyalások sajnos nem jártak túl nagy sikerrel. Tavalyhoz hasonlóan terveztük gumiabroncs fotelek kölcsönzését, de ezt most idén, elegendő hely hiányában, nem tudjuk megtenni.

**Földes Felező:**

Habár fölrepült az az ötlet, hogy legyen egy összTTK-s felező végre, a szakterület ragaszkodott a saját, már hagyománnyá vált felezőjéhez. Csakúgy mint tavaly, idén is a Kinizsi Africafé Clubban tartottuk. Kevesebben jöttek, mint számítottuk, de a hallgatók és a professzorok így is nagyon jól érezték magukat. Pubkvízzel és Just Dance-szel szórakoztattuk a megjelenteket. Természetesen nem jöhetett volna létre a Földrajzos Klub nélkül ez az egész esemény.

**Képviselet:**

Idén a jelenlegi képviselők nagy része lediplomázik, így nem jelentkeztek újra képviselőnek. Nagy öröm volt számomra, hogy az elsőévesek segítségével sikerült 13 jelöltet kiállítani (magamat is beleértve). Ebből 10 ember került be a küldöttgyűlésbe, 3 hallgató pedig póttagá lett megválasztva. Még a jelöltállítás időszakában szerveztünk egy szakterületi bevonót, illetve az aktívabb hallgatóknak kihangsúlyoztuk az érdekképviselet pozitív oldalát, hogy miért is jó képviselőnek lenni.

**Zárszó:**

Továbbra is szeretném betölteni a szakterületi koordinátori tisztséget, ezért az alakuló küldöttgyűlésen mindenképp újra pályázom. Szeretném megköszönni a Küldöttgyűlésnek, hogy bizalmat szavazott nekem, remélem nem okoztam csalódást. Ha meg mégis, akkor bocsi.

Köszönöm, hogy elolvastad a beszámolómat!

Ha bármi kérdésed, illetve észrevételed lenne, nyugodtan keress fel akár személyesen akár online felületen keresztül!

Budapest, 2017. 04. 28.

****

Laza Dániel

Földrajz- és Földtudományi Szakterületi Koordinátor
Mobil: 30/2438445
Email: foldtudszk@ttkhok.elte.hu